გიორგი გულიაშვილი

გიორგი გულიაშვილი (დ. 5 სექტემბერი, 2001, თბილისი, საქართველო) — ქართველი ფეხბურთელი. ესპანეთის სეგუნდა დივიზიონის მონაწილე საფეხბურთო კლუბ სანტანდერის „რასინგის“ თავდამსხმელი.

კარიერა
საკლუბო
გიორგი გულიაშვილი „საბურთალოს“ საფეხბურთო აკადემიის აღზრდილია, რომლის პირველი გუნდის ღირსებას 2019–2023 წლებში იცავდა. ამ პერიოდში მან ეროვნული ლიგის 79 მატჩი ითამაშა და 11 გოლი შეაგდო. 2023 წლის იანვრიდან კარიერა საფეხბურთო კლუბ „სარაევოს“ შემადგენლობაში განაგრძო.

2023 წლის ოქტომბრიდან „სარაევოდან“ იჯარით მოსტარის „ველეჟში“ გადავიდა. იმავე წლის 13 ნოემბერს გიორგი გულიაშვილმა ბოსნია-ჰერცეგოვინის ჩემპიონატის მე-14 ტურის შეხვედრაში დუბლი შეასრულა და მოსტარის „ველეჟს“ გათამაშების ერთ-ერთ ლიდერ „ზრინსკისთან“ გამარჯვება მოაპოვებინა (3–0).

2024 წლის 14 მარტს გიორგი გულიაშვილმა ბოსნია-ჰერცეგოვინის თასზე დუბლი შეასრულა, — 32-ე წუთზე საჯარიმო ეფექტურად შეასრულა და სხვაობა მინიმუმამდე შეამცირა, ხოლო 11 წუთში მეკარესთან პირისპირ დარჩენილმა ანგარიში გაათანაბრა. მაგრამ „შიროკი ბრიეგთან“ შეხვედრის მოსაგებად ეს „ველეჟისთვის“ საკმარისი არ აღმოჩნდა (2–3) და მისი გუნდი გათამაშებას გამოეთიშა.

2024 წლის მაისში მოსტარის „ველეჟის“ ქართველი თავდამსხმელი — ბოსნია-ჰერცეგოვინის ჩემპიონატის წლის სიმბოლურ ნაკრებში დაასახელეს. ტრადიციული საზეიმო ცერემონია სახელწოდებით „კრისტალი 11“ სარაევოს მერიაში გაიმართა. სეზონის გუნდში, საქართველოს ახალგაზრდული ნაკრების ყოფილი თავდამსხმელის გარდა, მოსტარის გუნდის კიდევ ორი ფეხბურთელი მოხვდა — მეკარე ოსმან ჰაჯიკიჩი და მარჯვენა მცველი ანტე ჰრკაჩი. გიორგი გულიაშვილმა 2024 წლის სეზონში „ველეჟის“ მაისურით ჩატარებულ 22 შეხვედრაში რვა გოლი შეაგდო და ერთი საგოლე გადაცემა შეასრულა.

სანაკრებო
2020 წლიდან საქართველოს 21-წლამდე ფეხბურთელთა ნაკრების ღირსებას იცავს, რომლის შემადგენლობაშიც 18 შეხვედრაში მიიღო მონაწილეობა და 8 გოლი გაიტანა.

პირველი შეხვედრა საქართველოს 21-წლამდე ფეხბურთელთა ნაკრების რიგებში 2020 წლის 4 სექტემბერს, საფრანგეთის 21-წლამდე ფეხბურთელთა ნაკრების წინააღმდეგ ჩაატარა. მატჩი გორში, თენგიზ ბურჯანაძის სტადიონზე გაიმართა და სტუმართა გამარჯვებით 2–0 დასრულდა. იმავე წლის 4 სექტემბერს, ლიხტენშტაინის 21-წლამდე ფეხბურთელთა ნაკრების წინააღმდეგ სტუმრად გამართულ შეხვედრაში მიიღო მონაწილეობა. ამჯერად შეხვედრა ქართველი ფეხბურთელების გამარჯვებით 2–0 დამთავრდა. 2020 წელს კიდევ სამი სანაკრებო შეხვედრა ჩაატარა — შვეიცარიის (0–3), აზერბაიჯანის (1–0), და სლოვაკეთის (2–1), წინააღმდეგ.

პირველი სანაკრებო გოლი საქართველოს 21-წლამდე ფეხბურთელთა ნაკრების შემადგენლობაში 2020 წლის 13 ოქტომბერს, აზერბაიჯანის 21-წლამდე ფეხბურთელთა ნაკრების კარში, შეხვედრის 42-ე წუთზე გაიტანა.

2021 წელს სამი ამხანაგური მატჩი ჩაატარა საქართველოს 21-წლამდე ფეხბურთელთა ნაკრების რიგებში — ბელარუსის (4–1), რუმინეთის (1–1) და ინგლისის (3–2) წინააღმდეგ. ამ სამ შეხვედრაში გიორგი გულიაშვილმა ხუთჯერ შეძლო მეტოქეთა კარის აღება — ორჯერ ბელარუსის (მე-5 და მე-60 წუთებზე), რუმინეთის (73-ე წუთზე) და ორჯერ ინგლისის (24-ე და 47-ე წუთებზე).

2022 წელს საქართველოს 21-წლამდე ფეხბურთელთა ნაკრების მიერ გამართულ ექვს ამხანაგურ შეხვედრაში მიიღო მონაწილეობა, ხოლო 2023 წელს გამართულ ხუთ შეხვედრაში 2 გოლი გაიტანა — ლატვიისა (21-ე წუთზე) და ბელგიის (87-ე წუთზე) 21-წლამდე ფეხბურთელთა ნაკრების კარებში.

მიღწევები
საკლუბო
საბურთალო
ეროვნული ლიგა
ჩემპიონი: 2018
საქართველოს თასი
თასის მფლობელი: 2019, 2021
საქართველოს სუპერთასი
თასის მფლობელი: 2020
ფინალისტი: 2019, 2022

ინდივიდუალური
სეზონის გოლის ავტორი: 2019
საუკეთესო მოთამაშე 19-წლამდელთა შორის: 2019
ბოსნიის ჩემპიონატის სეზონის სიმბოლური გუნდის წევრი: 2024